Makrowin kvalitou uspel aj v Amerike
Situácia na stavebnom trhu v USA je veľmi odlišná v porovnaní s Európou. Severoamerický trh je špecifický vysokými nárokmi na kvalitu, štandardizáciu a energetickú efektívnosť. Čoraz viac sa tu presadzujú nízkoenergetické a pasívne domy. O to cennejší je úspech spoločnosti Makrowin, s.r.o., Detva, ktorá prerazila v USA so svojimi úspornými drevenými a drevohliníkovými oknami. V súčasnosti na tomto náročnom trhu detviansky výrobca realizuje značnú časť svojej produkcie, ktorá už prekročila hranicu jednej tretiny z ročného odbytu.
Dušan Majer, riaditeľ spoločnosti Makrowin, k tomu hovorí: ,,Zákazníci v USA si čoraz viac uvedomujú potrebu šetriť energiami a začínajú tam byť populárne nízkoenergetické a pasívne domy. Z toho vyplývajú aj zvýšené nároky na kvalitu a energetickú efektivitu okien. Zvláštnosťou severoamerického trhu je tradícia tamojších posuvných okien, ktoré sa otvárajú posuvne dohora alebo do bočných strán, prípadne sú otvárané do exteriérovej strany. Okná posuvné dohora sú netesné a pretekajú. Tradícia je však u Američanov taká silná, že sú ochotní robiť aj nelogické rozhodnutia, len aby si zachovali klasický výzor okien. Napríklad sú schopní dať si osadiť netesné okno izolačným trojsklom, aj napriek tomu, že okno prefukuje.